Ένωση Ποδοσφαιρικών Σωματείων Λάρισας

Η Ένωση Ποδοσφαιρικών Σωματείων Λάρισας (Ε.Π.Σ.Λ.), είναι το όργανο διοίκησης του ποδοσφαίρου στην Περιφερειακή Ενότητα Λάρισας. Εδρεύει στη Λάρισα και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο.

Η Ε.Π.Σ. Λάρισας, απονέμει ετήσια έπαθλα στους καλύτερους σκόρερ και στις ομάδες με την καλύτερη βαθμολογία «ευ αγωνίζεσθαι» (fair play) της κάθε κατηγορίας.

Ιστορία 
Η «Ένωση Ποδοσφαιρικών Σωματείων Λάρισας» ιδρύθηκε στις 28 Ιουλίου 1960, όταν αποσπάστηκε από την Ε.Π.Σ. Θεσσαλίας, στην οποία ανήκαν τότε και οι ομάδες των Νομών Μαγνησίας, Τρικάλων και Καρδίτσας. Έχει έδρα τη Λάρισα, την πρωτεύουσα της ομώνυμης περιφερειακής ενότητας και στη δύναμή της ανήκουν περισσότερα από 100 ποδοσφαιρικά σωματεία.

Τα 22 ποδοσφαιρικά σωματεία που συμμετείχαν στην ιδρυτική συνέλευση είναι τα εξής:
Α.Π.Ο. Λαρισαϊκός Λάρισας
Γ.Σ. Ηρακλής Λάρισας
Α.Σ. Άρης Λάρισας
Ανάπλαση Τυρνάβου
Α.Ο. Απόλλων Λάρισας
Α.Ο. Αμπελωνιακός
Π.Α.Ο. Τοξότης Λάρισας
Μ.Α.Σ. Ηρακλής Τυρνάβου
Α.Ο. Παναγροτικός Νίκαιας
Α.Ο. Εμποροϋπαλλήλων
Π.Ο. Ελασσόνας
Σ.Φ.Α.Ν. Κίσσαβος Συκουρίου
Α.Ο. Οικονόμος Τσαριτσάνης
Α.Ο. Πελασγικός
Γ.Σ. Όλυμπος Γόννων
Α.Ο. Μαχητής Τερψιθέας
Γ.Σ. Ηρακλής Χάλκης
Α.Ο. Αχιλλέας Φαρσάλων
Α.Ο. Δόξα Αργυροπουλίου
Α.Ο. Κεραυνός Πλατυκάμπου
Α.Σ. Φαλανιακός
Πανθεσσαλικός Λάρισας

Φαλανιακός και Πανθεσσαλικός δεν είχαν ακόμα αναγνωριστεί και συμμετείχαν χωρίς δικαίωμα ψήφου , ενώ τα υπόλοιπα 20 αποχώρησαν από την Ε.Π.Σ. Θεσσαλίας όπου ανήκαν και αγωνίστηκαν την περίοδο 1959–1960.

Η Ε.Π.Σ. Λάρισας ήταν η τέταρτη δύναμη σε σωματεία στην Ελλάδα μετά από τις Ε.Π.Σ. Αθηνών, Πειραιώς και Μακεδονίας κατά τη δεκαετία του 1980. Eκείνη η δυναμική αντικατοπτρίστηκε με την πρώτη μεγάλη επιτυχία της Μικτής που έφτασε στον τελικό του Πανελληνίου Πρωταθλήματος Παίδων στις 24 Αυγούστου 1988 στο Ολυμπιακό Στάδιο Αθηνών απέναντι στην Ε.Π.Σ. Αθηνών (ηττήθηκε στα πέναλτι). Η Μικτή της Ε.Π.Σ. Λάρισας του 1988 αποτελούνταν από τους παρακάτω ποδοσφαιριστές: Αγγ. Γεωργίου, Μιλτ. Αναστασίου (τερματοφύλακες), Ι. Τσακμακίδης (αρχηγός), Χρ. Kατσής, Ρήγος, B. Δικόπουλος, K. Ταξιάρχης, Κορομπίλιας, Tσιβόπουλος, Bουλάγκας, Tσοπουρίδης, Μπατρακούλης, Θαν. Κουτσαφτίκης, Ξυμιτούδης, Δ. Κουτσούκης, Σαμιώτης, Eυ. Καρέλιας, και Αντ. Δήμου. Oι Τσακμακίδης (Α.Ε. Λάρισας), Γεωργίου (Α.Ε. Λάρισας) και  Kατσής (Αμπελωνιακός ήταν μέλη και της Εθνικής Παίδων. Προπονητής ο Παναγιώτης Τσάκος.

Πρωτάθλημα 

Το πρωτάθλημα της Ε.Π.Σ. Λάρισας από το 2000 έως το 2018 διεξαγόταν σε 4 κατηγορίες, οι δυο ανώτερες Α και Α1 σε έναν όμιλο των 16 έως 18 ομάδων και οι 2 κατώτερες σε 2 έως 4 ομίλους με γεωγραφικά κριτήρια και ανάλογα με τις συμμετοχές.

Μέχρι και την περίοδο 1973–1974 το πρωτάθλημα διεξαγόταν σε 3 κατηγορίες: Α΄ Κατηγορία σε έναν όμιλο , Β΄ Κατηγορία και Γ΄ Κατηγορία. Από την περίοδο 1974–1975 και για 10 περίπου χρόνια η Α΄ Κατηγορία διεξαγόταν σε 2 ή και 3 ομίλους. Από το 1986 επανήλθε η διεξαγωγή της κορυφαίας κατηγορίας σε έναν όμιλο, ενώ από το 2000 προστέθηκε και 4η «ενδιάμεση» κατηγορία (Α-Β-Β1-Γ αρχικά και Α-Α1-Β-Γ από την περίοδο 2001–2002). Το καλοκαίρι του 2018 αποφασίστηκε η κατάργηση της Γ΄ κατηγορίας και η αύξηση των ομίλων της Β΄ σε 4 έως 5 και της Α1 σε 2. Το 2021 οι τρεις κατηγορίες μετονομάστηκαν, λαμβάνοντας τις προ του 2000 ονομασίες τους (Α΄, Β΄ και Γ΄ κατηγορία)

Πρωταθλήτριες Α΄ Κατηγορίας 
Πρωταθλήτριες της A΄ κατηγορίας της Ε.Π.Σ. Λάρισας από την περίοδο 1960–1961 έως σήμερα:

 
Σημείωση: Τις περιόδους 1974–1975 έως 1985–1986 η Α΄ Κατηγορία διεξαγόταν σε δυο ή και τρεις ομίλους και ο «υπερπρωταθλητής» κρινόταν σε αγώνα/αγώνες κατάταξης μεταξύ των πρωταθλητών των ομίλων. Σε κάποιες περιπτώσεις μάλιστα χρειάστηκε και κλήρωση λόγω ισοβαθμίας στους αγώνες κατάταξης.

Κύπελλο 

Στο Κύπελλο συμμετέχουν υποχρεωτικά οι ομάδες των 2 ανώτερων κατηγοριών (Α και Α1), της Γ΄ Εθνικής ή της Δ΄ Εθνικής όταν αυτή υπήρχε και προαιρετικά οι ομάδες των Β΄ και Γ΄ κατηγοριών και ερασιτεχνικά τμήματα των συλλόγων που συμμετέχουν στις επαγγελματικές κατηγορίες. Η νικήτρια ομάδα συμμετέχει στο Κύπελλο Ελλάδας.

Το Κύπελλο Ε.Π.Σ. Λάρισας ξεκίνησε την περίοδο 1971–1972 και πρώτη κυπελλούχος ήταν η ομάδα του Κισσάβου Συκουρίου.

Στις 47 διοργανώσεις που διεξήχθησαν έως το 2017–2018, 24 διαφορετικές ομάδες έχουν κατακτήσει το τρόπαιο και 32 συνολικά έχουν φτάσει στον τελικό. Περισσότερες συμμετοχές σε τελικό (13) έχει ο Αχιλλέας Φαρσάλων, ενώ τις περισσότερες κατακτήσεις (7) έχουν οι Αχιλλέας Φαρσάλων και Απόλλων Λάρισας.

Τελικοί 
Τελικοί Κυπέλλου Ε.Π.Σ Λάρισας:

Κυπελλούχοι

Σούπερ Καπ 
Τελικοί Κυπέλλου Super Cup:

Tουρνουά “Κουκουλίτσιος-Μουσιάρης” 
Το τουρνουά διοργανώνεται από το 1994 προς τιμή των αδικοχαμένων ποδοσφαιριστών της ΑΕΛ Δημήτρη Κουκουλίτσιου και Δημήτρη Μουσιάρη που έχασαν τη ζωή τους στις 6 Σεπτεμβρίου 1979. Στο 21o τουρνουά 2023-24, μετά από διακοπή δέκα ετών, θα συμμετέχουν όλες οι 26 ομάδες του Δήμου Λάρισας και o Δαμασιακός και θα έχει διάρκεια έναν μήνα.

Ρεκόρ και στατιστικά

Ποδοσφαιριστές 
Ο Φάνης Γκέκας κατέχει το ρεκόρ του νεότερου ποδοσφαιριστή που κέρδισε το βραβείο του πρώτου σκόρερ της Α΄ Ε.Π.Σ. Λάρισας, κάτι που κατάφερε σε ηλικία 18 ετών, τον Μάιο του 1998. Την αγωνιστική περίοδο 1998–1999 σκόραρε 40 τέρματα για λογαριασμό του Π.Α.Ο. Τοξότη Λάρισας. 
Ο Κώστας Νεμπεγλέρας έγινε ο γηραιότερος παίκτης που αγωνίστηκε σε τελικό Κυπέλλου Ε.Π.Σ. Λάρισας στις 15 Μαρτίου 2017, σε ηλικία 41 ετών και 11 μηνών, στον αγώνα Αχιλλέας Φαρσάλων - Δωτιέας Αγιάς (3-2), καταρρίπτοντας το ρεκόρ που κρατούσε ο Βρασίδας Κοντοθανάσης (41 ετών και 10 μηνών). Επιπλέον αποτελεί τον γηραιότερο αρχηγό που κατέκτησε το Κύπελλο Ε.Π.Σ. Λάρισας 
Ο Ντίνος Ποντίκας έγινε ο νεότερος ποδοσφαιριστής που σημείωσε χατ-τρικ σε διοργάνωση της Ε.Π.Σ. Λάρισας στις 24 Σεπτεμβρίου 1996 στην αναμέτρηση Κυπέλλου Ε.Π.Σ. Λάρισας, Α.Ο. Αμπελοκήπων Λάρισας - Α.Π.Ο. Χαραυγή Λάρισας (4-3), σε ηλικία 14 ετών και 7 μηνών. 
Ο Βρασίδας Κοντοθανάσης (γεν. 19/05/1972) της Δόξας Βλαχογιαννίου αποτελεί τον γηραιότερο ποδοσφαιριστή που σκόραρε 2 γκολ, κάτι που πέτυχε στην αναμέτρηση Αχιλλέας Φαρσάλων - Δόξα Βλαχογιαννίου 0-2 για την Α΄ Κατηγορία Ε.Π.Σ. Λάρισας, στις 3 Μαρτίου 2019, σε ηλικία 47 ετών και 2 μηνών. 
Οι μεγαλύτεροι σε ηλικία εν ενεργεία ποδοσφαιριστές που αγωνίζονται σε πρωταθλήματα της Ε.Π.Σ. Λάρισας είναι οι: Άλκης Δημόπουλος (γεν. το 1970), Γιώργος Σκαφιδάς (γεν. το 1971) του Α.Ε.Σ. Χαραυγή, Βρασίδας Κοντοθανάσης (γεν. το 1972) της Δόξας Βλαχογιαννίου, και Πασχάλης Μπακαρτζής (γεν. το 1974) του Ατρομητου Αγίων Αναργύρων.
Ο Κώστας Νεμπεγλέρας κατέχει το ρεκόρ του μεγαλύτερου σε ηλικία ποδοσφαιριστή που έχει αγωνιστεί σε τελικό του Σούπερ Καπ σε ηλικία 44 ετών και 5 μηνών. Κατέκτησε το τρόπαιο με τη φανέλα του Ηρακλή Λάρισας στις 8 Σεπτεμβρίου 2019 ενώ παράλληλα έγινε ο γηραιότερος αρχηγός που πετυχαίνει την εν λόγω διάκριση, καταρρίπτοντας το ρεκόρ του Βρασίδα Κοντοθανάση από τις 2 Σεπτεμβρίου 2014, όταν είχε αγωνιστεί σε ηλικία 42 ετών και 4 μηνών. 
O Γιώργος Σκαφιδάς είναι ο γηραιότερος σκόρερ στην ιστορία των πρωταθλημάτων της Ε.Π.Σ. Λάρισας. Στις 11 Φεβρουαρίου 2023 σκόραρε σε ηλικία 51 ετών, στην αναμέτρηση Ατρόμητος Δασοχωρίου - Χαραυγή (2-3) για τη 12η αγωνιστική του 1ου ομίλου της Γ΄ Κατηγορία Ε.Π.Σ. Λάρισας, πέντε λεπτά μετά την είσοδο του στον αγωνιστικό χώρο.
Ο Αλέξανδρος Κακαζούκης κατέχει το ρεκόρ του ποδοσφαιριστή που έχει αγωνιστεί σε τελικούς Κυπέλλου Ε.Π.Σ. Λάρισας με διαφορά 15 ετών: το 2002 με τον Απόλλωνα Λάρισας και το 2017 με τον Αχιλλέα Φαρσάλων. Επιπλέον αγωνίστηκε και στον τελικό του 2023 με τον Α.Ο. Μαυροβουνίου, σημειώνοντας ακόμη ένα ρεκόρ, αυτό της μεγαλύτερης χρονικής διαφοράς ανάμεσα στον πρώτο και τον τελευταίο τελικό (21 έτη). 
Το ρεκόρ της ακριβότερης μεταγραφής ανήκει στον αμυντικό Βάγιο Καραφέρη τον οποίο απέκτησε ο Α.Ο. Πηνειός Λάρισας του προέδρου Οδυσσέα Κλάρα το καλοκαίρι του 1985 για 1,5 εκατομμύριο δραχμές από τον Ηρακλή Χάλκης.
Ο Αργεντινός αμυντικός Ντανιέλ Χιλ ήταν ο πρώτος ξένος ποδοσφαιριστής που αγωνίστηκε σε σωματείο της Ε.Π.Σ. Λάρισας, φορώντας τη φανέλα του Τοξότη Λάρισας, μετά από θητεία σε Α.Ε. Λάρισας, Παναιτωλικό Αγρινίου και άλλες ομάδες κατά τη δεκαετία του 1980. 
Οι παρακάτω ποδοσφαιριστές έχουν αγωνιστεί σε τελικό του Σούπερ Καπ με δυο διαφορετικές ομάδες: Κωνσταντίνος Κοταρέλας (Δωτιέα Αγιάς 2012, Δήμητρα Γιάννουλης 2013, 2014), Πέτρος Καραναστάσης (Α.Ο. Τύρναβος 2005 2009, Δωτιέας Αγιάς 2012), Χρήστος Γκικούδης (Α.Σ. Πυργετός 2010, Δήμητρα Γιάννουλης 2013), Θοδωρής Μολάς (Π.Σ. Ελασσόνας 2009, Μαχητής Τερψιθέας 2013), Βαγγέλης Τζιόλας (Π.Σ. Ελασσόνας 2009, Δωτιέας Αγιάς 2012), Γιώργος Κακαβίτσης (Αμπελωνιακός 2011, Ηρακλής Λάρισας 2019).
Οι παρακάτω ποδοσφαιριστές έχουν αγωνιστεί μόνο για έναν σύλλογο κατά τη διάρκεια της καριέρας τους και για τουλάχιστον μία εικοσαετία (εξαιρουμένης της στρατιωτικής θητείας): Βασίλης Μιχαήλ 23 αγωνιστικές περίοδοι (Α.Ο. Διογένης Λάρισας 1998–2022), Γιώργος Σαλιαμπούκος 22 σεζόν (Πελασγιώτιδα Λάρισας 1984–2007) και Βασίλης Καραγούσιος 20 αγωνιστικές περίοδοι (Αετός Αμυγδαλέας 1974–1996).
Ο Γιώργος Κακαβίτσης είναι ο μοναδικός που έχει κερδίσει τον τίτλο του πρώτου σκόρερ της Α΄ Κατηγορίας Ε.Π.Σ. Λάρισας, δύο συνεχόμενες φορές: το 2018 με 26 τέρματα ως παίκτης του Σμόλικα Φαλάνης και το 2019 με 24 γκολ ως ποδοσφαιριστής του Ηρακλή Λάρισας.
O Άρης Καπετάνιος έχει αναδειχθεί 3 φορές πρώτος σκόρερ σε πρωταθλήματα της Α1 Κατηγορίας Ε.Π.Σ. Λάρισας, επίδοση που αποτελεί ρεκόρ για την κατηγορία. Mε τη Δόξα Ομορφοχωρίου (2012–2013) με 29 γκολ, και με το Φιλοκτήτη Μελιβοίας (2015–2016, 2019–2020).
Ο Δημήτρης Αβραμούλης σημείωσε τα περισσότερα γκολ σε μία αγωνιστική περίοδο. Πιο συγκεκριμένα σκόραρε 55 τέρματα στο πρωτάθλημα της Α1 Κατηγορίας Ε.Π.Σ. Λάρισας τη σεζόν 2004–2005 με τη φανέλα του Κεραυνού Παραπόταμου. 
Οι ποδοσφαιριστές που έχουν σημειώσει 2 τέρματα σε τελικό Κυπέλλου Ε.Π.Σ. Λάρισας είναι οι εξής: Νίκος Ζησάκης (1986), Βάιος Αθανασίου (1986), Βαγγέλης Καρέλιας (2001), Δημήτρης Αλεξανδρής (2012), Σακης Λιούσκας (2013), Στέλιος Πατσιωτός (2014), Γιώργος Τσατσαλίδης (2017), Νίκος Βούλγαρης (2017).
Οι ποδοσφαιριστές που αναδείχθηκαν Πρωταθλητές Ελλάδας και αργότερα αγωνίστηκαν σε ομάδες της Ε.Π.Σ. Λάρισας είναι οι εξής: Γιώργος Κολοβός (A.O. Αμπελοκήπων Λάρισας), Τάσος Κυριάκος (Αστραπή Νέας Πολιτείας), Νίκος Κακανούλιας (Σμόλικας Φαλάνης), Γιώργος Παπαντωνίου (Α.Ο.Κ. Νέων Καρυών, Α.Ε.Δ. Νίκαιας), Βαγγέλης Νασιάκος (Σ.Φ.Α.Ν. Κίσσαβος), Χάρης Τσιλιάκος (Ηρακλής Χάλκης), Γιώργος Ντάνας (A.O. Αμπελοκήπων Λάρισας).
Οι ποδοσφαιριστές που αναδείχθηκαν Κυπελλούχοι Ελλάδας και αργότερα αγωνίστηκαν σε ομάδες της Ε.Π.Σ. Λάρισας είναι οι εξής: Μπάμπης Ντόσας (A.O. Αμπελοκήπων Λάρισας), Βασίλης Χριστοδούλου (Τοξότης Λάρισας), Νίκος Κουτσιμάνης (Τοξότης Λάρισας, A.O. Ιπποκράτης).

Προπονητές 
Ο Τάκης Παραφέστας είναι ο μοναδικός προπονητής που έχει κοουτσάρει 9 φορές σε τελικό Κυπέλλου Ε.Π.Σ. Λάρισας (1994, 1997, 1998, 2006, 2012, 2015, 2016, 2017, 2018), κερδίζοντας τους 4.
Ο Οράσιο Μοράλες είναι ο μοναδικός ξένος τεχνικός που έχει κατακτήσει το Κύπελλο Ε.Π.Σ. Λάρισας. Πανηγύρισε το τρόπαιο το 1975 με την ερασιτεχνική ομάδα της Α.Ε. Λάρισας.
Ο Ζόραν Μπάμποβιτς είναι ο δεύτερος ξένος προπονητής που έχει οδηγήσει ομάδα σε τελικό Κυπέλλου Ε.Π.Σ. Λάρισας (2013), χωρίς όμως να το κατακτήσει.
Ο Χρήστος Γκάτας είναι ο μοναδικός προπονητής που έχει κατακτήσει το Σούπερ Καπ Ε.Π.Σ. Λάρισας δυο φορές (2006, 2010).
Ο Χρήστος Χατζηλιάδης είναι ο νεότερος προπονητής που έχει κατακτήσει το Σούπερ Καπ Ε.Π.Σ. Λάρισας, σε ηλικία 36 ετών και 5 μηνών, στις 8 Σεπτεμβρίου 2019.
Ο Βασίλης Κωνσταντίνου αποτέλεσε τεχνικό της μικτής ανδρών της Ε.Π.Σ. Λάρισας για 10 έτη (1971-1981), περισσότερα από κάθε άλλο προπονητή.
Ο Γιώργος Κύργιας είναι ο μακροβιότερος προπονητής σε ομάδα της Ε.Π.Σ. Λάρισας καθώς βρίσκεται στο τιμόνι του A.O. Διογένη για 36 συνεχόμενα έτη, από το 1987.

Σύλλογοι
O Αχιλλέας Φαρσάλων είναι ο σύλλογος με τις περισσότερες παρουσίες σε τελικό του Κυπέλλου Ε.Π.Σ. Λάρισας (14). Ακολουθούν ο Ηρακλής Χάλκης με 12 και ο Απόλλων Λάρισας με 11.
O Αχιλλέας Φαρσάλων έχει κατακτήσει τα περισσότερα πρωταθλήματα της Α΄ Κατηγορία Ε.Π.Σ. Λάρισας (8). Ακολουθεί ο Ηρακλής Χάλκης (7).
Οι σύλλογοι που έχουν κάνει το νταμπλ (Α΄ Ε.Π.Σ. Λάρισας και Κύπελλο Ε.Π.Σ. Λάρισας) είναι οι εξής: Ανθούπολη Λάρισας (1977), Αετός Μακρυχωρίου (1990), Ηρακλής Χάλκης (1995), Α.Σ. Πυργετός (2008), Δήμητρα Γιάννουλης (2014), Αμπελωνιακός (2015), Οικονόμος Τσαριτσάνης (2018).
Ο σύλλογος με τον αρχαιότερο αριθμό μητρώου (Α.Μ.) της Ε.Π.Ο. είναι ο Απόλλων Λάρισας (117). Ακολουθεί η Πελασγιωτιδα με το 136 και έτος ίδρυσης το 1964, ενώ στην Α.Ε. Λάρισας μεταφέρθηκε το 64 του Γ.Σ. Ηρακλή Λάρισας (είχε ιδρυθεί το 1930).
Ο Α.Σ. Φαλανιακός είναι η ομάδα με τις περισσότερες συνεχόμενες συμμετοχές (19) στην Α΄ Κατηγορία Ε.Π.Σ. Λάρισας καθώς αγωνίζεται αδιάκοπα από το 2003, όταν και υποβιβάστηκε από τη Δ΄ Εθνική Κατηγορία. Δεκαεπτά συνεχόμενες έχει ο Όλυμπος Λάρισας/Τοξότης Λάρισας (1969-1986).
H Πελασγιώτιδα είναι ο σύλλογος με τις περισσότερες συμμετοχές στην Α΄ Κατηγορία Ε.Π.Σ. Λάρισας δίχως να έχει αγωνιστεί σε εθνική κατηγορία (26). Η Αναγέννηση Φαρσάλων έχει 25.
Τα δίδυμα που έχουν συναντηθεί σε τελικούς Κυπέλλου πάνω από μια φορά είναι τα εξής: Απόλλων Λάρισας - Αχιλλέας Φαρσάλων (1988, 1991, 2004, 2016), Απόλλων Λάρισας - Ηρακλής Χάλκης (1981, 1999, 2002), Ανθούπολη Λάρισας - Αχιλλέας Φαρσάλων (1976, 1977), Αχιλλέας Φαρσάλων - Π.Ο. Ελασσόνας (1982, 1983), Ηρακλής Χάλκης - Ηρακλής Λάρισας (1995, 1996).
Οι ομάδες με συνεχόμενους τίτλους Α΄ Κατηγορίας Ε.Π.Σ. Λάρισας είναι οι εξής: Λαρισαϊκός (1961, 1962), Ηρακλής Χάλκης (1967, 1968), Αχιλλέας Φαρσάλων (1970, 1971), Απόλλων Λάρισας (1974, 1975 και 1978, 1979), Ηρακλής Λάρισας (1999, 2000), Α.Ε. Τυρνάβου (1980, 1981), Π.Ο. Ελασσόνας (1976, 1977).
Οι ομάδες με συνεχόμενες συμμετοχές σε τελικό Κυπέλλου είναι οι εξής:  Ηρακλής Χάλκης (1984, 1985 και 1989, 1990 και 1995, 1996 και 2006, 2007), Π.Ο. Ελασσόνας (1982, 1983), Αχιλλέας Φαρσάλων (1977, 1978, 1979 και 1982, 1983 και 2003, 2004 και 2015, 2016, 2017, 2018), Α.Ο. Κατωχωρίου (1975, 1976), Α.Ε. Τυρνάβου (1993, 1994), Ανθούπολη Λάρισας (1977, 1978), Δήμητρα Γιάννουλης (2013, 2014), Απόλλων Λάρισας (2001, 2002), Ηρακλής Λάρισας (1995, 1996, 1997, 1998).
Ο Ηρακλής Λάρισας και ο Π.Α.Ο. Αβέρωφ Λάρισας είναι οι μόνες ομάδες με τρεις σερί ανόδους: από Γ΄ Κατηγορία Ε.Π.Σ. Λάρισας σε B΄ Κατηγορία Ε.Π.Σ. Λάρισας (2011), από B΄ Κατηγορία Ε.Π.Σ. Λάρισας σε Α1 Κατηγορία Ε.Π.Σ. Λάρισας (2012), και από A1 Κατηγορία Ε.Π.Σ. Λάρισας σε Α΄ Κατηγορία Ε.Π.Σ. Λάρισας (2013).

Συμμετοχές 
Ο παρακάτω πίνακας περιλαμβάνει τους συλλόγους με τις περισσότερες συμμετοχές σε πρωταθλήματα της ΕΠΣΛ ανεξαρτήτως κατηγορίας, από το 1960 έως και την περίοδο 2021–2022.

Το δυναμικό της Ε.Π.Σ. Λάρισας

Μικτές - Τίτλοι
Κύπελλο Περιφερειών ποδοσφαίρου ανδρών: 
Φιναλίστ: 2010 
Πανελλήνιο Πρωτάθλημα Μικτών Νέων: 
Φιναλίστ: 2001
Πανελλήνιο Πρωτάθλημα Μικτών Παίδων: 
Φιναλίστ (2): 1988, 2006

Δείτε επίσης 
Ένωση Ποδοσφαιρικών Σωματείων Θεσσαλίας

Παραπομπές

Πηγές 

 Αρχείο Εφημερίδων «Ελευθερία» και «Ημερήσιος Κήρυκας»
 Αθλητικές Ιστοσελίδες AthleticLarissa.gr  ArenaLarissa.gr  LarisaGoal.gr
 Ιστοσελίδες Ομάδων Παναγροτικός Νίκαιας  Οικονόμος Τσαρίτσανης  ΠΟ Ελασσόνας Χείμαρρος Μαρμαρίνης

Εξωτερικοί σύνδεσμοι 
 

 
Αθλητισμός στη Λάρισα